Up-276/99
Natisni
Opravilna št.:
Up-276/99
Datum odločitve:
15. 11. 2000
ECLI:
ECLI:SI:USRS:2000:Up.276.99
Akt:
Ustavna pritožba A. A. zoper odločbo Zavoda za pokojninsko in invalidsko zavarovanje št. P-9875151 z dne 28. 6. 1999
Izrek:
Ustavna pritožba A. A. zoper odločbo Zavoda za pokojninsko in invalidsko zavarovanje št. P-9875151 z dne 28. 6. 1999 se zavrže.
Evidenčni stavek:
Po prvem odstavku 51. člena Zakona o Ustavnem sodišču (Uradni list RS, št. 15/94 v nadaljevanju: ZUstS) se ustavna pritožba lahko vloži šele, ko so izčrpana vsa pravna sredstva. Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
25. 10. 1999
Vrsta odločitve:
sklep
Vrsta rešitve:
zavrženje
Dokument:
US20475
Up-276/99-8
15. 11. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 15. novembra 2000
s k l e n i l o :
Ustavna pritožba A. A. zoper odločbo Zavoda za pokojninsko in invalidsko zavarovanje št. P-9875151 z dne 28. 6. 1999 se zavrže.
O b r a z l o ž i t e v
1. Pritožnik z ustavno pritožbo z dne 21. 10. 1999 izpodbija odločbo Zavoda za pokojninsko in invalidsko zavarovanje (v nadaljevanju: Zavod), s katero mu je bila priznana pravica do akontacije vojaške pokojnine po Odloku o izplačevanju akontacij vojaških pokojnin (Uradni list RS, št. 4/92) za čas od 1. 1. 1992 do 20. 2. 1996. Po 20. 2. 1996 naj ne bi več izpolnjeval pogoja stalnega prebivališča po navedenem odloku, ker je imel na podlagi Zakona o tujcih (Uradni list RS, št. 1/91-1 in nasl. - ZTuj) le dovoljenje za začasno prebivanje. Pritožnik smiselno zatrjuje kršitev pravice do socialne varnosti (50. člen Ustave). 2. Po prvem odstavku 51. člena Zakona o Ustavnem sodišču (Uradni list RS, št. 15/94 v nadaljevanju: ZUstS) se ustavna pritožba lahko vloži šele, ko so izčrpana vsa pravna sredstva. Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
3. Iz podatkov, zbranih v postopku, izhaja, da je pritožnik zoper odločitev Zavoda vložil tožbo pri Delovnem in socialnem sodišču in v postopku pretežno uspel, saj je
navedeno sodišče s sodbo št. Ps 1229/99 z dne 14. 7. 2000 odločbo Zavoda z dne 28. 6. 2000 razveljavilo. Pritožnik je ustavno pritožbo vložil preden je o njegovem zahtevku odločilo navedeno sodišče, torej pred izčrpanjem pravnih sredstev. Po odločitvi Delovnega in socialnega sodišča pritožnik ne izpolnjuje več pogoja pravnega interesa po 24. členu ZUstS, v delu, v katerem Delovno in socialno sodišče ni ugodilo tožbenemu zahtevku pa še teče pritožbeni postopek (1. odst. 51. člena ZUstS). Ker za vložitev ustavne pritožbe niso bile izpolnjene procesne predpostavke niti ob vložitvi ustavne pritožbe niti v času odločanja o tem, ali naj se sprejme v obravnavo, jo je Ustavno sodišče zavrglo.
4. Ustavno sodišče je ta sklep sprejelo na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan